CELEX: 32010R0376
Language: lv
Date: 2010-05-04 00:00:00
Title: Komisijas Regula (ES) Nr. 376/2010 ( 2010. gada 3. maijs), ar ko groza Regulu (EK) Nr. 983/2009 par atļauju piešķiršanu un atļaujas piešķiršanas atteikumu dažām veselīguma norādēm uz pārtikas produktiem, kuras attiecas uz slimības riska samazināšanu un uz bērnu attīstību un veselību (Dokuments attiecas uz EEZ)

4.5.2010   
            
            
               LV
            
            
               Eiropas Savienības Oficiālais Vēstnesis
            
            
               L 111/3
            
         KOMISIJAS REGULA (ES) Nr. 376/2010
   (2010. gada 3. maijs),
   ar ko groza Regulu (EK) Nr. 983/2009 par atļauju piešķiršanu un atļaujas piešķiršanas atteikumu dažām veselīguma norādēm uz pārtikas produktiem, kuras attiecas uz slimības riska samazināšanu un uz bērnu attīstību un veselību
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1924/2006 par uzturvērtības un veselīguma norādēm uz pārtikas produktiem (1) un jo īpaši tās 17. panta 3. punktu,
   apspriedusies ar Eiropas Pārtikas nekaitīguma iestādi,
   tā kā:
   
               (1)
            
            
               Saskaņā ar Regulas (EK) Nr. 1924/2006 16. panta 4. punktu Eiropas Pārtikas nekaitīguma iestādes (turpmāk “Iestāde”) atzinumā, kas ir labvēlīgs attiecībā uz atļaujas piešķiršanu veselīguma norādei, iekļauj noteiktas ziņas. Attiecīgi šīs ziņas ir jāmin tādu regulu pielikumā par atļautajām veselīguma norādēm, ar kurām piešķir atļauju un/vai atsaka atļaujas piešķiršanu dažām veselīguma norādēm uz pārtikas produktiem, un vajadzības gadījumā tajās var iekļaut pārskatīto norādes formulējumu, īpašus norādes lietošanas nosacījumus un attiecīgā gadījumā pārtikas produkta lietošanas nosacījumus vai ierobežojumus un/vai papildu paziņojumu vai brīdinājumu saskaņā ar Regulas (EK) Nr. 1924/2006 noteikumiem un atbilstoši Iestādes atzinumiem.
            
         
               (2)
            
            
               Pamatojoties uz diviem Iestādes atzinumiem par augu stanoliem un augu sterīniem un ZBL holesterīna līmeņa pazemināšanu/samazināšanu asinīs (jautājums Nr. EFSA-Q-2008-085 un jautājums Nr. EFSA-Q-2008-118) (2), Komisija Regulā (EK) Nr. 983/2009 (3) piešķīra atļauju veselības norādēm, kurās ir teikts, ka augu sterīni/augu stanola esteri “pazemina/samazina holesterīna līmeni asinīs. Augsts holesterīna līmenis ir riska faktors saslimšanai ar asinsvadu un sirds slimībām”, nosakot īpašus lietošanas nosacījumus norādei “Patērētāja informēšana par to, ka labvēlīgo ietekmi panāk, katru dienu lietojot pārtikā vismaz 2 g augu sterīnu/augu stanola esteru”.
            
         
               (3)
            
            
               Saistībā ar atļaujas piešķiršanas procedūru veselīguma norādēm atbilstoši Regulai (EK) Nr. 1924/2006 Pārtikas aprites un dzīvnieku veselības pastāvīgā komiteja 2009. gada 20. februāra sanāksmē secināja, ka ir nepieciešama zinātniska konsultācija par kvantitatīvās ietekmes norādīšanu veselīguma norādēs, lai nodrošinātu, ka atļaujas minētajām veselīguma norādēm piešķir, nemaldinot patērētāju, un minēto veselīguma norāžu lietošanas nosacījumus paredz saskaņoti. Tāpēc Komisija lūdza Iestādes konsultāciju saskaņā ar minētās regulas 19. panta 2. punktu.
            
         
               (4)
            
            
               2009. gada 3. augustā Komisija un dalībvalstis no Iestādes saņēma zinātnisku atzinumu (jautājums Nr. EFSA-Q-2009-00530 un Nr. EFSA-Q-2009-00718) (4), kurā tika secināts, ka, ik dienu pārtikā lietojot 1,5–2,4 g augu sterīnu/stanola esteru, kas pievienoti tādiem pārtikas produktiem kā dzeltenajiem ziežamajiem taukiem, piena produktiem, majonēzei un salātu mērcēm, holesterīna līmenis asinīs var pazemināties vidēji par 7–10,5 % un ka šāds samazinājums ir bioloģiski nozīmīgs. Turklāt Iestāde norādīja, ka ZBL holesterīna līmenis asinīs parasti pazeminās 2–3 nedēļu laikā un ka to šādā līmenī var uzturēt, turpinot regulāri lietot pārtikā augu sterīnus/stanola esterus.
            
         
               (5)
            
            
               Tāpēc, ņemot vērā Iestādes zinātnisko atzinumu un lai nodrošinātu, ka atļaujas šādām veselīguma norādēm, kas ir saistītas ar to norādītās ietekmes nozīmīgumu, piešķir, nemaldinot patērētāju, un ka minēto veselīguma norāžu lietošanas nosacījumus paredz saskaņoti, ir jāgroza lietošanas nosacījumi divām atļautām veselīguma norādēm, kuras attiecas uz augu sterīnu/stanola esteru ietekmi uz holesterīna līmeņa pazemināšanu asinīs.
            
         
               (6)
            
            
               Pamatojoties uz Iestādes atzinumu par neaizstājamajām taukskābēm, un jo īpaši α-linolēnskābi (ALA) un linolēnskābi (LA), un bērnu normālu augšanu un attīstību (jautājums Nr. EFSA-Q-2008-079) (5), Komisija Regulā (EK) Nr. 983/2009 piešķīra atļauju veselīguma norādei “Bērnu normālai augšanai un attīstībai nepieciešamas neaizstājamās taukskābes”, paredzot īpašus lietošanas nosacījumus norādei “Patērētāja informēšana par to, ka labvēlīgo ietekmi panāk, katru dienu lietojot pārtikā linolskābi (1 % no kopējās enerģētiskās vērtības) un α-linolēnskābi (0,2 % no kopējās enerģētiskās vērtības)”.
            
         
               (7)
            
            
               Saistībā ar atļaujas piešķiršanas procedūru veselīguma norādēm atbilstoši Regulai (EK) Nr. 1924/2006 Pārtikas aprites un dzīvnieku veselības pastāvīgā komiteja 2009. gada 20. februāra sanāksmē secināja, ka ir jālūdz Iestādes vispārīga konsultācija par atsauces vērtībām taukskābju marķēšanai, lai pārskatītu lietošanas nosacījumus, ko piemēro attiecīgajām atļautajām veselīguma norādēm saskaņā ar minētās regulas 19. panta 2. punktu. 2009. gada 3. augustā Komisija un dalībvalstis saņēma Iestādes zinātnisko atzinumu (jautājums Nr. EFSA-Q-2009-00548) (6), kurā secināts, ka piedāvātā marķēšanas atsauces vērtība 2 g, ko izmanto n-3 polinepiesātinātajai taukskābei (PUFA) α-linolēnskābei (ALA), atbilst devai, kas ir ieteicama Eiropas valstu iedzīvotājiem. Turklāt Iestāde piedāvāja 10 g kā marķēšanas atsauces devu n-6 PUFA linolskābei.
            
         
               (8)
            
            
               Tāpēc, ņemot vērā Iestādes zinātnisko atzinumu un lai paredzētu atbilstošus nosacījumus tādu veselīguma norāžu lietojumam, kuras attiecas uz taukskābju ietekmi, ir jāgroza lietošanas nosacījumi atļautajai veselīguma norādei, kura attiecas uz neaizstājamo taukskābju ietekmi uz bērnu normālu augšanu un attīstību.
            
         
               (9)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebildusi,
            
         IR PIEŅĒMUSI ŠO REGULU.
   1. pants
   Regulas (EK) Nr. 983/2009 I pielikuma tabulu groza šādi.
   
               1.
            
            
               Piektās slejas (Norādes lietošanas nosacījumi) pirmo ierakstu aizstāj ar šādu ierakstu:
               “Patērētāja informēšana par to, ka labvēlīgo ietekmi panāk, katru dienu pārtikā lietojot vismaz 1,5–2,4 g augu sterīnu. Atsauci uz ietekmes nozīmīgumu var izmantot tikai attiecībā uz šādiem pārtikas produktiem: dzeltenie ziežamie tauki, piena produkti, majonēze un salātu mērces. Aprakstot ietekmes nozīmīgumu, patērētājam jādara zināma visa amplitūda (7–10 %) un laiks, kas nepieciešams, lai panāktu labvēlīgo ietekmi (2–3 nedēļas)”.
            
         
               2.
            
            
               Piektās slejas (Norādes lietošanas nosacījumi) otro ierakstu aizstāj ar šādu ierakstu:
               “Patērētāja informēšana par to, ka labvēlīgo ietekmi panāk, katru dienu pārtikā lietojot vismaz 1,5–2,4 g augu stanola esteru. Atsauci uz ietekmes nozīmīgumu var izmantot tikai attiecībā uz šādiem pārtikas produktiem: dzeltenie ziežamie tauki, piena produkti, majonēze un salātu mērces. Aprakstot ietekmes nozīmīgumu, patērētājam ir jādara zināma visa amplitūda (7–10 %) un laiks, kas nepieciešams, lai panāktu labvēlīgo ietekmi (2–3 nedēļas)”.
            
         
               3.
            
            
               Piektās slejas (Norādes lietošanas nosacījumi) trešo ierakstu aizstāj ar šādu ierakstu:
               “Patērētāja informēšana par to, ka labvēlīgo ietekmi panāk, katru dienu pārtikā lietojot 2 g α-linolēnskābes (ALA) un 10 g linolēnskābes (LA)”.
            
         2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2010. gada 3. maijā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 404, 30.12.2006., 9. lpp.
   
      (2)  Attiecīgi The EFSA Journal (2008) 781, 1.–2. lpp., un The EFSA Journal (2008) 825, 1.–13. lpp.
   
      (3)  OV L 277, 22.10.2009., 3. lpp.
   
      (4)  The EFSA Journal (2009) 1175, 1.–9. lpp.
   
      (5)  The EFSA Journal (2008) 783, 1.–10. lpp.
   
      (6)  The EFSA Journal (2009) 1176, 1.–11. lpp.